
ARKIB : 14/12/2009 

Dalil sanggah beza tauhid uluhiah dan rububiah 

Oleh: PANEL PENYELIDIKAN YAYASAN SOFA, NEGERI SEMBILAN 

MENYAMBUNG persoalan minggu lepas tentang tauhid uluhiah dan rububiah yang dibezakan oleh 
pereka tauhid ini, adakah terdapat perbezaan di antara kedua-duanya? Maka minggu ini kami memaparkan pula 
dalil aqal dan naqal yang menafikan sama sekali perbezaan ini. 

Kami tegaskan sekali lagi, bahawa dengan membezakan di antara kedua-dua tauhid ini, mereka 
menganggap orang musyrik sebagai ahli tauhid dengan tauhid rububiah. 

Dalam erti kata lain, melalui konsep tauhid rekaan Ibnu Taimiyyah ini, orang musyrik atau orang yang 
tidak mengucapkan kalimah syahadah dianggap sebagai ahli tauhid atau orang yang mengesakan Allah. 

Ini kerana, kononnya mereka percaya dan mengakui bahawa Allah yang mencipta segala sesuatu dan 
mentadbir segala urusan alam ini, tetapi mereka tidak bertauhid dengan tauhid uluhiah kerana menyekutukan 
Allah dalam sembahannya. 

Maknanya juga, dalam satu masa seseorang itu boleh dikira sebagai ahli tauhid dan musyrik. Inilah 
salah satu kepincangan tauhid ini yang mendapat sanggahan yang hebat daripada ulama Ahli Sunnah. 

Sebagai menjelaskan lagi kepincangan dan kebatilan tauhid ini, marilah sama-sama kita merujuk 
kepada dalil-dalil ulama dari sudut akal dan naqal. 

Dari sudut aqal 

Sekiranya orang-orang musyrik termasuk di dalam golongan ahli tauhid rububiah ( sebagaimana yang 
mereka percayai), bermakna mereka ini beriktikad dengan iktikad yang jazam (teguh dan tidak berbelah 
bahagi). 

Dengan iktikad ini, sudah pasti mereka tidak akan meragui bahawa Allah itu Esa pada ciptaan, 
kekuasaan, pentadbiran, takdir dan perbuatan-Nya serta dalam mendatangkan suatu kesan sama ada manfaat 
atau pun mudarat, yang kesemuanya ini adalah komponen bagi tauhid rububiah. 

Jika inilah keadaannya, bolehkah diterima akal, dengan iktikad sedemikian mereka boleh pula 
mengambil tuhan selain Allah untuk disembah, sedangkan tuhan yang lain itu tidak berkuasa mendatangkan 
sebarang manfaat atau mudarat kepada mereka? 

Orang-orang musyrik pada setiap zaman dan tempat menyembah pelbagai sembahan selain Allah. 
Mereka mempercayai bahawa sembahan-sembahan mereka itu boleh melakukan sesuatu perbuatan, 
mendatangkan kesan, manfaat dan mudarat. 

Boleh mendekatkan mereka kepada Allah, boleh mendatangkan sesuatu kebaikan bagi setiap orang 
yang datang meminta pertolongan kepada tuhan-tuhan mereka dan boleh mendatangkan mudarat kepada setiap 
orang yang berpaling daripadanya. 

Semua kepercayaan ini menafikan tauhid rububiah. 

Dari sudut naqal 

Nas-nas syariat telah menetapkan secara jelas, terang dan ejatie (pasti) bahawa orang-orang musyrik 
pada setiap masa dan tempat tidak akan mampu bertauhid dengan tauhid rububiah semata-mata dan 
menafikan uluhiah, tetapi mereka semua adalah orang-orang musyrik pada uluhiah dan rububiah sekali gus 
kerana kedua-duanya adalah perkara yang satu. 

Sebagai contoh, kami sebutkan di sini dalil-dalilnya: 

1. Firman Allah 11 dalam menceritakan tentang orang-orang musyrik ketika ditanya tentang rahsia 
sebenar mereka menyembah berhala selain Allah: Tidaklah kami (orang musyrik) menyembah atau memuja 
mereka (sembahan- sembahan mereka), melainkan supaya mereka mendampingkan kami kepada Allah dengan 
sedamping-dampingnya. (al-Zumar: 3) 

Ayat ini jelas menunjukkan, orang-orang kafir beriktikad bahawa patung-patung mereka mempunyai 
kekuasaan untuk memberikan hidayah kepada mereka dan mendekatkan diri mereka kepada Allah. Maksudnya 
sembahan mereka itu mampu memberi kesan dengan sendirinya. 

Maka di manakah letaknya tauhid mereka bagi tauhid rububiah ? ! . 

2. Nabi Hud 8S9 ketika berdialog dengan orang musyrikin tentang patung-patung sembahan mereka dan 
ketika diterangkan kepada mereka bahawa sembahan mereka itu tidak berkuasa untuk mendatangkan sesuatu 
kepada mereka melainkan Allah, mereka berkata: Kami hanya boleh berkata bahawa setengah daripada 
tuhan-tuhan kami telah mengenakanmu sesuatu penyakit gila (disebabkan engkau selalu mencaci 
penyembahan kami itu). (Hud: 54) 

Kepercayaan bahawa sembahan-sembahan mereka boleh mendatangkan kesan yang buruk, jelas 
menunjukkan bahawa orang musyrik mempercayai pada sembahan-sembahan mereka ada kekuasaan yang 
boleh melakukan sesuatu perbuatan dan mendatangkan kesan mudarat atau manfaat. 

Ini menunjukkan bahawa orang musyrikin tidakpun mengesakan Allah pada rububiah tetapi 
menyekutukan Allah dengan tuhan-tuhan yang lain pada tauhid uluhiah. Iktikad mereka ini ternyata berbeza 
dengan apa yang dipercayai oleh pendokong bidaah pembahagian tauhid. 

3. Allah #g berfirman: Tidakkah engkau pelik memikirkan (wahai Muhammad ) tentang orang yang 
berhujah membantah Nabi Ibrahim (dengan sombongnya) mengenai tuhannya (Rabb) kerana Allah 
memberikan orang itu kuasa pemerintahan? Ketika Nabi Ibrahim berkata: Tuhanku (Rabbi) ialah Yang 
Menghidupkan dan Yang Mematikan. Ia (Namrud) menjawab: Aku juga boleh menghidupkan dan 
mematikan. (al-Baqarah: 258) 

Berdasarkan ayat di atas jelas dapat dilihat, Namrud telah mendakwa dirinya dengan perkara yang 
berkaitan tentang rububiah seperti mempunyai kerajaan, kekuasaan dan pemerintahan. 

Dia juga mempercayai mempunyai keistimewaan rububiah yang boleh menghidupkan dan mematikan. 
Kemudian selepas itu, dia berdebat dengan Nabi Ibrahim 8S9 tentang Rabbnya (tuhan yang menjadikan) dan 
bukan tentang Ilahnya (tuhan yang disembah) sebagaimana penggunaan istilah dalam ayat tersebut. 

Adakah selepas penjelasan ini, masih ada yang mendakwa: Sesungguhnya Namrud adalah ahli tauhid 
dengan tauhid rububiah dan Nabi Ibrahim 8S3 telah datang kepadanya untuk mengajak kepada 
tauhid uluhiah sahaja? 

4. Allah SWT telah berfirman dalam menceritakan tentang Nabi Yusuf 8S3 yang mengajak sahabat- 
sahabat sepenjaranya kepada akidah tauhid yang suci: 

Wahai sahabat sepenjaraku berdua! Memuja dan menyembah berbilang-bilang tuhan (Arbaab - jama' 
kepada Rabb) yang bercerai -berai itukah yang lebih baik atau menyembah Allah Tuhan yang Maha Esa lagi 
Maha Berkuasa? (Yusuf: 39) 

Marilah bersama saya memerhatikan perkataan Nabi Yusof *SS3 ketika mempersoalkan tentang Tuhan 
yang lebih baik disembah: "Adakah Tuhan-tuhan (Arbab) yang bercerai -berai. Beliau tidak berkata: "Tuhan- 
tuhan (Aalihah - jamak kepada Ilah)." 

Adalah jelas bahawa penghuni penjara menyembah lebih daripada satu Rabb dan lebih daripada 
satu Ilah. 

Adakah masih boleh diterima oleh akal yang sejahtera, jika dikatakan: Orang-orang musyrikin 
bertauhid dengan tauhid rububiah dan Nabi Yusuf datang kepada mereka dengan membawa 
tauhid uluhiah sahaja? Maha Suci Allah, ini adalah suatu pembohongan yang besar!. 

5. Allah berfirman menceritakan tentang Firaun yang berkata ketika menakut-nakutkan kaumnya 
agar mereka mentaatinya. Firaun berkata: Akulah tuhan kamu (Rabbukum) yang tertinggi. (al-Naazi'aat: 24) 

Demikianlah dakwaan rububiah Firaun bagi dirinya dan dia cuba mengagamakan kaumnya 
dengan rububiah ini. Maka dari sini, tidakkah ada langsung sebesar zarah perasaan salah bagi mereka yang 
mendakwa bahawa Firaun dan kaumnya bertauhid dengan tauhid rububiah dan telah datang kepada mereka 
Musa Kalimullah AAi dengan tauhid uluhiah sahaja? 

Di ketika yang lain, Firaun juga mendakwa uluhiah bagi dirinya ketika dia berkata: Wahai orang- 
orangku, aku tidak mengetahui adanya bagi kamu sebarang tuhan (ilah) selain d a r i p a da k u . (al - Q a s a s : 38) 

Ini menunjukkan bahawa tidak ada perbezaan di antara rububiah dan uluhiah. Oleh kerana itu, sesiapa 
yang mendakwa dirinya dengan rububiah, maka dia telah menjadikan dirinya Ilah( sebagai tuhan yang patut 
disembah). 

Sesiapa yang mendakwa dirinya dengan uluhiah pula, maka dia telah menjadikan dirinya 
sebagai Rabb (tuhan yang menciptakan, mentadbir dan sebagainya) bagi orang lain. 

6. Mayat-mayat yang berada di dalam kubur, masing-masing tidak ditanya tentang uluhiah dan 
tauhidnya, tetapi malaikat akan bertanya kepadanya: Man Rabbukal (Siapakah rab (tuhan) kamu?" 

Sekiranya tauhid itu seperti yang dipercayai oleh Ibnu Taimiyyah, yang mana semua manusia di sisinya 
beriktikad dengan tauhid rububiah, kenapakah soalan malaikat ini masih diperlukan dan bermanfaat? 

Ini menunjukkan bahawa dakwaan Ibnu Taimiyyah adalah tidak benar dan palsu semata-mata. 

Kesimpulannya, orang yang syirik pada uluhiahnya dikira sebagai syirik pada rububiahn ya juga. 
Sesiapa yang syirik pada rububiah maka dia juga adalah syirik pada uluhiah. 

Minggu hadapan kami akan mengemukakan dalil-dalil mereka dan jawapan ulama tentang kesamaran 
dakwaan mereka. Benarlah perumpamaan Quraniy bahawa, sesungguhnya rumah yang paling rapuh ialah 
rumah labah-labah. (al-Ankabut: 41). Wallahu a'lam. 

Sumber : 

